คลังขายหุ้นเอสโซ่เกลี้ยง
คลังทิ้งหุ้นเอสโซ่เกลี้ยง7.33% นำเงินเพิ่มทุนบินไทย
28 ก.ย. 2553

คลังทิ้งหุ้นเอสโซ่เกลี้ยง7.33% นำเงินเพิ่มทุนบินไทย
น.ส.สุภา ปิยะจิติ ผู้อำนวยการสำนักงานคณะกรรมการนโยบายรัฐวิสาหกิจได้ รายงานสำนักงานคณะกรรมการกำกับหลักทรัพย์และตลาดหลักทรัพย์(ก.ล.ต.)ว่า เมื่อวันที่ 15 ก.ย.ที่ผ่านมากระทรวงการคลังได้ขายหุ้นบริษัทเอสโซ่(ประเทศไทย)(ESSO) ที่ถืออยู่จำนวน 253.75 ล้านหุ้น หรือ 7.33% ออกหมดทั้งจำนวนแล้วและหลังขายหุ้นจะทำให้กระทรวงการคลังไม่มีหุ้นเหลือในESSOเลย จากก่อนหน้าที่ถือหุ้นใหญ่เป็นอันดับ2
"การขายหุ้นครั้งนี้เป็นการซื้อขายกันโดยตรงหรือกระทรวงการกลังได้ขายหุ้นเอสโซ่ที่ถืออยู่ให้กับกองทุนวายุภักษ์1นั้นเองและหลังขายกองทุนวายุภักษ์1ก็จะกลายเป็นผู้ถือหุ้นในESSOแทน"
อย่างไรก็ตาม เมื่อวันที่ 15 ก.ย.ราคาหุ้นเอสโซ่ซื้อขายที่ 6.50 บาทซึ่งเท่ากับว่ากระทรวงการคลังได้รับเงินจากการขายหุ้นครั้งนี้จำนวน 1,649.37 ล้านบาท และการขายหุ้นเอสโซ่ก็เป็นไปตามมติคณะรัฐมนตรีที่อนุมัติให้กระทรวงการคลังขายหุ้นเพื่อนำเงินมาซื้อหุ้นเพิ่มทุนของบริษัทการบินไทย(THAI) เพื่อรักษาสัดส่วนการถือหุ้นในTHAI   ที่ 51.03% และบินไทยได้ขายหุ้นเพิ่มทุนเสร็จสิ้นแล้ว